Introduksjon av immunterapi ved kreft har bedret livsutsikter for pasientene og gitt økt overlevelse for en del kreftformer. Et prinsipp innen immunterapi er å skru av bremsene på kroppens eget immunsystem, som kreftcellene skrur på. Denne metoden, kalt immun-sjekkpunkthemming, virker imidlertid bare på halvparten av pasientene, noe som skyldes at det er mange måter kreftcellene kan stoppe immunsystemet vårt på.
Forskerne vil undersøke andre bremsemekanismer i immunceller som kreftcellene kan utløse. De vil bruke egenutviklede molekyler som hemmer bestemte mekanismer i kroppens immunceller. Parallelt skal forskerne undersøke forskjellige mekanismer brukt av kreftceller for å unngå eller hemme immunforsvaret. Målet er å på sikt kunne utvikle nye former for persontilpasset immunterapi.
Kreftforeningen støtter prosjektet med 7 994 000 kroner.
Prosjektet ledes av professor Kjetil Taskèn, direktør for Institutt for Kreftforskning. Han leder gruppen cellesignalering og immunregulering, som består av 16 medlemmer. Taskèn har mottatt forskningsmidler fra Kreftforeningen ved flere tidligere anledninger. Dette prosjektet finansieres gjennom UiO.